Silwer op goud vir skitterende Binder(Foto: Red Bull KTM Factory Racing/Twitter) Lig die hoed sommer baie hoog vir Suid-Afrika se Brad Binder (Red Bull KTM). Nadat BB33 (soos hy bekend staan) Saterdag in Jerez die naelren vir die Spaanse MotoGP gewen het, (sy tweede naelren-oorwinning vanjaar) is hy Sondag in die MotoGP met slegs 0,221 sekondes deur die huidige wêreldkampioen, Francesco Bagnaia (Ducati Lenovo), geklop. Wanneer laas, indien ooit, was ŉ Suid-Afrikaner in een naweek twee keer (eerste en tweede) op die podium? Binder het skitterend gejaag en was tot in die derdelaaste rondte voor voordat Bagnaia hom verbygesteek het. Bagnaia was Sondag eerste, Binder tweede, gevolg deur sy Red Bull KTM-spanmaat, Jack Miller, Jorge Martin (Pramac Ducati), Aleix Espargaro (Aprilia) en Luca Marini (Mooney VR46 Ducati). Die resies is nes Saterdag se naelren met ŉ rooi vlag stopgesit nadat Fabio Quartararo (Monster Yamaha) en Miguel Oliveira (Aprilia) geval het. Nadat die ren hervat is, het Miller die voortou geneem, maar hy is kort daarna deur Binder verbygesteek. Intussen het Marco Bezzecchi (Mooney VR46 Ducati), die voorloper in vanjaar se reeks voor Sondag se hoofmaal, ook geval en sy ren is beëindig. Binder was briljant en, met slegs drie rondtes oor, steeds voor voordat Bagnaia hom ingehaal het. Die laaste drie rondtes was uiters spannend, met Binder wat op Bagnaia se agterband gebly het. Bagnaia (87 punte) is die nuwe voorloper op die puntelys, gevolg deur Bezzecchi (65) met Binder derde (62) en Miller vierde (49).